La Unitat de Neuroimmunologia i Esclerosi Múltiple (UNIEMTG) ha atès 266 pacients nous amb sospita de tenir la malaltia des que fa un any es va traslladar des de l'hospital Trueta de Girona a Salt (Gironès). D'aquests, 45 han estat diagnosticats amb la malaltia. En la resta dels casos, o bé s'ha descartat, se n'han detectat d'altres vinculades al sistema neuroimmunològic o bé estan pendents de l'evolució. Durant els darrers dotze mesos, el centre també ha realitzat 2.823 visites neurològiques i 105 d'infermeria, a banda de 609 sessions de tractament a l'hospital de dia i 1.003 consultes telefòniques. La unitat està integrada per un equip interdisciplinari amb professionals que ofereixen un tractament integral de les persones afectades i les seves famílies. A la demarcació de Girona hi ha prop de 900 persones afectades per aquesta malaltia, més del 90% de les quals reben tractament i seguiment en aquesta unitat.  El 4 de juliol de 2016 la unitat dedicada a la investigació d'aquesta malaltia es va traslladar des del Trueta al Parc Hospitalari de Santa Caterina. Durant aquest temps, el centre ha atès un total de 266 nous pacients sospitosos de patir la malaltia. En 45 dels casos s'ha confirmat el diagnòstic. En la resta,  o bé s'ha descartat la malaltia, se n'han detectat d'altres vinculades al sistema neuroimmunològic o bé estan pendents de l'evolució. En 91 dels casos, a més, ha calgut practicar una punció lumbar per a estudiar el líquid cefaloraquidi, que permet descartar altres malalties i ajuda a confirmar el diagnòstic. A més, durant aquest any s'han atès 13 pacients derivats d'altres centres hospitalaris de la Regió Sanitària de Girona. Una situació que, segons l'Institut Català de la Salut, evidencia la consolidació d'aquesta unitat com un centre de referència a la demarcació.  D'altra banda, el centre també ha realitzat 2.823 visites neurològiques i 105 d'infermeria, a més de 609 sessions de tractament a l'hospital de dia i 1003 consultes telefòniques. De fet, una de les característiques de l'equipament és la voluntat de tenir proximitat amb el pacient. Per això, no només se li fa el diagnòstic sinó que se l'acompanya en tot el procés.   La UNIEMTG és líder mundial en un assaig iniciat fa quatre anys amb 25 pacients sobre les formes progressives de la malaltia. Està integrada per un equip interdisciplinari expert format per professionals de neurologia, infermeria, neuropsicologia, psicologia, d’investigació bàsica i personal de suport, que ofereixen un tractament integral de les persones afectades i les seves famílies, juntament amb l’equip rehabilitador de l’Hospital de Dia de Malalties Neurodegeneratives i Dany Cerebral Adquirit de l’Hospital de Santa Caterina i la Fundació Esclerosi Múltiple, que estan ubicades en el mateix edifici i que treballen coordinadament amb la unitat. El seu trasllat ha permès també impulsar la recerca que es realitza al Parc Hospitalari de Salt. Una jornada de balanç Coincidint amb aquest primer aniversari, la sala d'actes de l'Hospital Santa Caterina celebrarà aquest dimarts una jornada de balanç i presentarà els avenços aconseguits en la investigació de la malaltia. L'acte comptarà amb la participació de l'associació de familiars i pacients de la Fundació Esclerosi Múltiple. També s'inaugurarà una exposició divulgativa.  900 afectats a les comarques gironines L'esclerosi múltiple és una malaltia neurodegenerativa que del sistema nerviós central que afecta el cervell, la medul·la espinal i els nervis òptics. La prevalença de la malaltia en el nostre entorn és alta i s'està detectant un augment dels casos en els darrers estudis realitzats. Es calcula que hi ha 2,5 milions de pacients arreu del món, 47.000 persones a l'Estat espanyol i 7.000 a Catalunya. A la demarcació de Girona hi ha prop de 900 persones afectades, més del 90% de les quals reben tractament i seguiment en aquesta unitat.

Summary: La Unitat d'Esclerosi Múltiple de Salt ha diagnosticat la malaltia a 45 persones durant el primer any de funcionament


La Guàrdia Urbana de Barcelona ha comissat prop de 270.000 euros en metàl·lic dins la cabina d'un camió a la Zona Franca en el marc d'una actuació rutinària de control de transport i temps de conducció de vehicles articulats. Els fets han tingut lloc aquest dilluns cap a les cinc de la tarda, i segons s'informa des de l'Ajuntament, en un dels camions aturats, els agents van detectar diverses infraccions relacionades amb el control de les tripulacions a bord. Aquest fet, sumat al nerviosisme del conductor, segons explicita el relat policial, va portar un dels agents a entrar a la cabina. En aquest moment, s'afegeix, el conductor va intentar amagar uns objectes, set paquets embolicats amb cinta americana i marcats amb lletres a dins dels quals es van trobar els diners. Segons l'Ajuntament, el conductor presentava una actitud nerviosa i evasiva davant les preguntes dels agents. Pel que fa als objectes que l'home presumptament intentava amagar, en un primer moment els guàrdies van sospitar que podien ser discs de control de les hores de conducció. Per aquest motiu es va informar l'individu que s'escorcollaria la cabina, fet que, afegeix el relat policial, el conductor va autoritza.  En el marc d'aquest escorcoll és quan es van detectar els set paquets embolicats en cinta americana i marcats amb lletres. Els agents van obrir un dels paquets, que contenia 60.000 euros en metàl·lic.   Davant d'aquest fet, els agents van aixecar una acta d'intervenció per presumpta infracció a la Llei de prevenció del blanqueig de capitals per una quantitat total de 267.450 euros.   A banda, es va detectar que hi havia sancions relacionades amb els temps de conducció i descans que no s'havien pagat, per la qual cosa, el camió va quedar immobilitzat.

Summary: La Guàrdia Urbana detecta prop de 270.000 euros en metàl·lic dins la cabina d'un camió a la Zona Franca de Barcelona


El govern de l'Ajuntament de Lleida d'ERC, JxCat i el Comú ha acordat en el Ple de la Paeria de setembre una declaració en què rebutja l'operació judicial i policial que va portar a la detenció de set membres dels CDR i en la qual també denuncia "la via repressiva i autoritària de l'Estat" i "l'intent d'equiparar independentisme amb terrorisme". D'altra banda, la sessió ha avalat una moció que reclama a Endesa i empreses subministradores d'energia que no tallin la llum a famílies en situació reconeguda de vulnerabilitat, així com la condonació del deute que tenen contret amb aquestes companyies. El Ple també s'ha adherit a la Declaració d'emergència climàtica a Lleida i ha donat llum verda a aixecar temporalment la suspensió de llicències urbanístiques. Els tres grups que integren el govern de la Paeria han acordat una declaració en què rebutgen "l'operació impulsada per l'Audiència Nacional i la Guàrdia Civil i les vulneracions contra el seus drets fonamentals especialment el dret a la presumpció d'innocència de set ciutadans que el 26 de setembre ingressaran a presó provisional a petició de l'AN". ERC, JxCat i el Comú de Lleida han demnunciat "la campanya de criminalització del moviment independentista cívic i democràtic i l'intent d'equiparar independentisme amb terrorisme".  El govern municipal ha expressat el seu "rebuig a la violència", s'ha refermat "en les vies democràtiques per aconseguir objectius polítics i legítims" i ha criticat "la via repressiva i autoritària de l'Estat". Amb aquesta declaració, les tres formacions han volgut posar també de manifest "el compromís de la Paeria amb la llibertat, en la democràcia i en la defensa dels drets civils i polítics de tots els catalans" i han exigit "la fi de la repressió i la llibertat de les persones perseguides i empresonades per les seves idees polítiques".  Els grups de Cs i PP han criticat que el govern hagi aprofitat l'apartat de precs i preguntes per anunciar l'acord assolit sobre aquesta declaració i li han exigit que "no utilitzi el plenari per fer els seus mítings polítics".     La Paeria reclama a Endesa la condonació del deute a famílies en risc d'exclusió social   El Ple també ha donat llum verda a una moció conjunta d'ERC, JxCat, Comú, PSC i PP de suport a la Llei 24/2015, de mesures urgents per a afrontar l'emergència en l'àmbit de l'habitatge i la pobresa energètica, i per exigir a Endesa i altres companyies subministradores d'energia que no tallin la llum a les persones o famílies en situació de vulnerabilitat. La moció ha rebut els vots favorables de tots els grups, excepte en el punt que reclama a les companyies la condonació del deute contret per famílies en risc d'exclusió social per no poder fer front a la factura de la llum, en el qual Cs ha votat en contra. Declaració d'emergència climàtica Els mateixos grups proposants també han consensuat una moció de suport a la Declaració d'emergència climàtica a Lleida, que preveu la implementació de diferents mesures a la ciutat per fer-hi front, i d'adhesió de la Paeria a la setmana de mobilitzacions i a la vaga mundial pel clima. La moció ha prosperat amb el suport de tots els grups menys Ciutadans, que s'ha abstingut per no voler sumar-se a la vaga d'aquest divendres.  El Ple també ha aprovat la moció promoguda del la CGT amb què la Paeria es compromet a paralitzar temporalment el procés d'estabilitat a l'Ajuntament a l'espera de la sentència del TJUE sobre aquesta qüestió o, en tot cas, fins el mar del 2020. El govern municipal i Cs han donat suport a la proposta, mentre PSC i PP s'han abstingut.  Per contra, el Ple de la Paeria ha tombat, amb els vots en contra d'ERC, JxCat i PP, la moció de l'Associació en Defensa dels Serveis Públics de Lleida de rebuig al projecte de Llei de contractes de serveis a les persones que tramita el Parlament, coneguda com a 'Llei Aragonès'. El Comú ha donat suport al text, mentre PSC i Ciutadans s'han abstingut. D'aquesta manera, els tres grups del govern s'han posicionat de diferent manera en relació amb aquesta proposta.  D'altra banda, la sessió ha avalat per unanimitat una declaració institucional contra la segregació escolar a Lleida, i la moció del grup del PP que reclama al Govern que destini nous agents dels Mossos d'Esquadra a Lleida. També han rebut llum verda diferents convenis de la Paeria en matèria formativa.  El Ple aixeca la suspensió de llicències El Ple també ha donat llum verda a aixecar la suspensió de llicències, això comportarà que en endavant les sol·licituds no hagin de complir amb dues normatives de planificació urbanística a la vegada: l’antic POUM i el nou, que està aprovat inicialment. D'aquesta manera, l’equip de govern vol facilitar i agilitar els processos administratius que es deriven de la concessió de llicències i es dona un temps per cercar els consensos necessaris i avaluar si es porta a una segona aprovació inicial el nou POUM o si decideix elaborar-ne un de nou, segons ha assenyalat el primer tinent d'alcalde i regidor d'Urbanisme Toni Postius.  El punt ha prosperat amb el suport dels tres grups del govern municipal i les abstencions de Cs i PP, mentre el PSC s'ha oposat a aixecar la suspensió. Els socialistes han lamentat que el govern d'ERC, JxCat i Comú hagi rebutjat el "pacte de ciutat" per aconseguir "un acord més ampli sobre el futur planejament urbanístic de Lleida" proposat pel PSC.  Pancartes de suport als presos, llaços grocs i pubilles El grup de Ciutadans ha tornat a qüestionar la presència de pancartes de suport als presos independentistes i del llaç groc que pengen de la façana de la Paeria i ha exigit al govern municipal que demostri, aportant la documentació pertinent, que va rebre l'aval del Departament de Cultura i del Consell municipal de Patrimoni per tal que aquests elements puguin estar penjats a la façana de l'edifici consistorial, declarat Bé Cultural d'Interès Nacional. Ciutadans també ha preguntat si el govern de la Paeria ha donat ordres a l'empresa concessionària del servei de neteja viària de Lleida perquè no retiri els llaços grocs de l'espai públic de la ciutat.  El govern municipal s'ha compromès a respondre les preguntes per escrit, de la mateixa manera que ho ha fet amb la pregunta del grup popular per saber què ha dut l'equip de govern a excloure la participació de les pubilles de les Festes de la Tardor i de la Fira de Sant Miquel. El PP ha criticat aquesta decisió "unilateral" i el fet que no s'hagi consensuat abans amb la Federació d'Associacions de Veïns de Lleida.  Finalment, el Ple ha aprovat el nomenament de la professora de Dret Civil de la Universitat de Lleida, Dora Padial, com a nova síndica municipal de greuges, en substitució de Josep Giné. La proposta del govern municipal ha rebut també l'aval del PSC, mentre PP i Ciutadans s'han abstingut i han criticat no haver estat informats de l'elecció de Padial. Cal recordar que la Paeria es va convertir el 1990 en el primer ajuntament en instaurar la figura de síndic municipal de greuges.

Summary: El govern de la Paeria rebutja les detencions dels CDR i que "s'intenti equiparar independentisme amb terrorisme"


El cas, segons el ministre, "no afectarà" a la lluita contra l'expansió de la pandèmia ACN Madrid.-El ministre de Sanitat, Salvador Illa, ha admès que la remesa de tests ràpids de coronavirus defectuosos detectada no es limita als 9.000 repartits a la Comunitat de Madrid, ni als 50.000 que havien arribat i que no havien estat distribuïts, sinó que afecta a tota una remesa de 659.000 comprada pel seu executiu. "Se substituiran 659.000 proves per altres que donin els estàndards de qualitat", ha afirmat a la roda de premsa posterior al Consell de Ministres extraordinari. En tot cas, segons el ministre, la remesa defectuosa "no afectarà" a la lluita contra l'expansió de la pandèmia. Illa ha volgut traslladar "un missatge de tranquil·litat" perquè a l'Estat cada dia es fan entre 15.000 i 20.000 test i l'Estat ha encarregat ja més de 5 milions de test en altres operacions amb la Xina.  L'endemà que es donés a conèixer el cas, Illa ha explicat que l'executiu espanyol va comprar a un dels seus proveïdors habituals –del que l'executiu no dóna el nom- 659.000 unitats, i "les primeres 9.000 unitats no han passat els filtres de qualitat del Sistema Nacional de Salut", malgrat que el producte tenia "totes les garanties i el certificat necessari per operar a la UE". Les proves van determinar que no tenia el nivell de fiabilitat requerit i per aquest motiu, segons Illa, es va retirar. Aquesta remesa es va comprar –a través del proveïdor- a l'empresa Bioeasy, que segons va advertir l'ambaixada de la Xina aquest dijous no tenia llicència mèdica per poder operar a aquest país ni consta tampoc a la llista de distribuïdors recomanats pel govern xinès. Els tests només tenien un llindar de detecció del 30%, de manera que no eren fiables a l'hora de diagnosticar si els pacients tenien o no coronavirus. En tot cas, aquesta remesa de 659.000 tests no formen part del paquet de 432 MEUR anunciat dijous pel govern espanyol. D'aquests 659.000, segons el ministre Illa, recentment n'havien arribat a l'Estat 50.000 que ja no s'acabaran de distribuir i que juntament a la resta de la remesa de 659.000 hauran de ser substituïdes. En tot cas, Illa ha recordat que l'Estat "no perdrà cap oportunitat d'adquirir material" però alhora serà "exigent" amb les comprovacions de la qualitat del material.

Summary: Illa admet que caldrà substituir una partida de 659.000 tests ràpids defectuosos comprats a la Xina


Catalunya és la tercera comunitat autonòma que rep més inversió britànica, amb 52,4 milions d'euros entre gener i juny de 2019. Aquesta és una de les principals conclusions del 'V Baròmetre sobre Clima i Perspectives d'Inversió Britànica a Espanya' de la Cambra de Comerç Britànica a Espanya, elaborat per Analistes Financers Internacionals (AFI) i presentat aquest dimecres a Barcelona. En aquest context, la majoria d'empreses britàniques consideren que la "inestabilitat política" afecta "molt poc" al seu negoci a Espanya, si bé el 79% creu que aquesta situació es mantindrà o s'incrementarà en els propers anys. De totes maneres, l'ambaixador britànic a Espanya i Andorra, Hugh Elliott, ha assegurat que "la incertesa empresarial" també pot representar "una oportunitat pel sector".

Summary: Catalunya és la tercera comunitat que rep més inversió britànica, amb 52,4 milions en el primer semestre


Value Retail, companyia propietària i operadora de La Roca Village, invertirà 50 milions d'euros de manera directa i set més de manera indirecta per remodelar la zona sud del centre comercial. Les obres, que començaran el primer trimestre de l'any vinent, consistiran en la construcció d'un aparcament subterrani amb capacitat per gairebé 1.000 cotxes i per la transformació de la zona comercial i de restauració de la zona sud de l'outlet. També es millorarà l'actual oficina d'informació turística, es construirà una nova àrea d'espera per a autocars, una zona de descans per als xofers i una oficina de devolució de Tax-Free, entre d'altres. En un comunicat, la companyia operadora apunta que la remodelació permetrà generar més de 170 nous llocs de feina que se sumaran als 1.800 que hi ha actualment. Aquesta inversió de més de 50 milions d'euros és la segona més gran que Value Retail fa a La Roca Village en els últims anys. EL 2014 va destinar 30 milions en una tercera remodelació de la zona nord i en millores a les infraestructures d'accés. El projecte, que s'ha encarregat al despatx d'arquitectes L35,  mantindrà l'estil arquitectònic i reproduirà la rambla d'una població mediterrània de principis de segle, que desembocarà en una gran plaça convertida en escenari d'iniciatives relacionades amb la creativitat, el talent i l'art.  Més de 4,4 milions de visitants Amb la reforma de la zona sud, La Roca Village, que l'any passat va rebre 4,4 milions de visitants, es vol consolidar com un referent en el turisme de compres a Catalunya. De fet, el centre comercial és la primera destinació turística del país fora de Barcelona i la segona atracció més visitada, només per darrera de la Sagrada Família.

Summary: L'operador de La Roca Village invertirà 50 MEUR en la remodelació de la zona sud del centre comercial


Mig centenar de persones convocades per l'entitat Dolça Revolució han acompanyat aquest dimecres a Josep Pàmies a declarar als jutjats de Balaguer investigat per cultivar cànem amb fins terapèutics. L'horticultor i activista defensor de la marihuana en la seva vessant medicinal ha declarat durant poc més d'una hora i a la sortida ha assenyalat que han aportat un estudi de la Universitat de Barcelona (UB) on es demostra que les plantes que li van comissar els mossos el passat mes de setembre no tenien propietats psicotròpiques, i per tant ''no col·loquen''. En aquest sentit, ha dit que encara manca l'informe que han d'aportar els mossos i espera que aquest coincideixi amb el seu per tal que la jutgessa acabi dictant el sobreseïment del cas. Pàmies ha declarat davant la jutgessa que les plantes que li van comissar i arrencar els Mossos d'Esquadra el passat mes de setembre eren de cànem industrial per a l'ús terapèutic i també per fer-ne llavors. Com a suport per demostrar-ho han aportat un estudi de la UB que demostra que aquestes plantes no tenien propietats psicotròpiques sinó només una substància, anomenada OCBD, que és medicinal, ''no col·loca i per tant és legal''. A partir d'aquí, Pàmies espera que aquests resultats coincideixin amb els de l'estudi que per la seva part han d'aportar els Mossos d'Esquadra, ''ja que les plantes són les mateixes, sinó discreparem totalment''. A més a més, Pàmies també ha demanat un altre estudi a un institut de referència italià per tal d'aportar un altre punt de vista sobre els qualitats del cànem.  Pàmies ha explicat que va decidir plantar cànem perquè té un altre procediment obert pel cultiu de marihuana, també amb fins terapèutics, en el que se li demanen 2 anys de presó i 16.000 euros de multa. ''Després de veure les dificultats de cultivar marihuana ens vam decidir pel cànem industrial'', ha assenyalat l'activista, que també ha recordat com antigament se'n cultivava per tota l'horta de Balaguer. Això no obstant, com que la planta és pràcticament igual que la marihuana, els Mossos d'Esquadra van decidir intervenir el passat setembre i comissar i destruir tota la plantació.  Pàmies diu que va demanar que li deixessin conservar algunes plantes per demostrar que no tenien substància psicotròpica però no li van permetre. Segons Pàmies, si aconsegueixen demostrar que el cànem industrial no col·loca però conserva les mateixes propietats medicinals que la marihuana això serà un gran avenç per poder-lo cultivar i destinar als tractaments per combatre malalties com el càncer, sobretot en nens, als qui la marihuana els és més agressiva en aquests casos. Al igual que amb l'estèvia, Pàmies creu que la marihuana i el cànem són plantes de les quals cal fer-ne un bon ús i no prohibir-les. En aquest sentit, està convençut que hi ha ''interessos farmacèutics molt potents'' que són els que no permeten que hi hagi llibertat a l'hora d'utilitzar-les.  Pàmies, acompanyat de la seva advocada, ha rebut aplaudiments tant a l'entrada com a la sortida dels jutjats. Després de declarar ha dirigit unes paraules als assistents i els ha explicat com ha anat el procediment amb la jutgessa.

Summary: Mig centenar de persones acompanyen Josep Pàmies a declarar a Balaguer acusat de cultivar cànem


La sala penal del Tribunal Suprem ha donat a conèixer els arguments de la sentència del passat 17 de desembre, que rebaixava les inhabilitacions a Artur Mas, Joana Ortega i Irene Rigau pel 9-N. Entre ells, considera que impedir la votació (amb la suspensió del TC) no suposa "cap vulneració de drets fonamentals" i creu que és un argument "miop i hemiplègic" esgrimit per les defenses. "No existeix dret a votar en una consulta convocada al marge de la llei", recull la sentència, que destaca que la condemna "no se sustenta en la convocatòria d'una consulta il·legal sinó en el desobeir un mandat del TC". Entre els cinc magistrats del tribunal, n'hi ha dos que formaran part en pocs dies del tribunal que jutjarà l'1-O. Es tracta de Luciano Varela i Antonio del Moral. El Suprem va rebaixar la pena a Mas de 2 anys a 1 any i 1 mes, el que suposa que no es podrà presentar a eleccions fins el gener de 2020.

Summary: El Suprem en la sentència del 9-N: "No existeix dret a votar en una consulta convocada al marge de la llei"


L'alcalde de Cervera, Ramon Royes, del PDeCAT, ha assegurat que continuarà donant suport als símbols que demanen l'alliberament dels líders independentistes empresonats i també el retorn dels que han hagut de marxar a l'estranger. D'aquesta manera, el paer en cap respon a la carta que ha rebut de part del delegat del govern espanyol a Catalunya, Enric Millo, que ha estat tramesa a tots els alcaldes i alcaldesses per demanar-los ''neutralitat''. Royes recorda que la ciutadania de Cervera ha ''expressat amb absoluta claredat la seva voluntat cada vegada que se li ha donat l'oportunitat de depositar el seu vot en una urna'' i recorda les dos darreres ocasions, l'1 d'octubre i el 21 de desembre. Així mateix, també recorda que 13 regidors de la Paeria van expressar el seu suport a l'alliberament dels presos i als ''exiliats'' en un Ple extraordinari urgent el passat 23 de març de 2018. Royes defensa que la simbologia és una ''expressió lliure, democràtica i absolutament pacífica dels ciutadans'' i afegeix que ''condemnarem i actuarem contra els que de manera violenta no la respectin''. A la capital de la Segarra, com en molts altres municipis del país, la simbologia que demana l'alliberament dels líders independentistes empresonats i els que estan a l'estranger és present en diferents punts de l'espai públic. En el cas concret de Cervera fins i tot es va decidir canviar per color groc les lletres on hi posa 'Paeria' a la façana de l'edifici consistorial.  A la carta enviada per Millo es fa referència explícita a la ''simbologia partidista'' que en els darrers mesos està ''ocupant'' els carrers i places dels municipis, ''fins i tot les façanes d'alguns edificis públics''. En aquest sentit, el delegat del govern espanyol demana als alcaldes complir amb el ''principi de neutralitat'' emparant-se en l'article 103 de la Constitució i per tant no permetre la col·locació d'aquests símbols per evitar, entre d'altres, ''enfrontaments entre els ciutadans''.

Summary: L'alcalde de Cervera diu que continuaran donant suport als símbols que demanen l'alliberament dels presos


El fabricant català de joies Tous ha decidit aturar temporalment l'activitat a l'estat per protegir la seguretat i salut dels seus empleats i les seves famílies, així com la dels seus clients, i frenar la propagació del coronavirus. "Es tracta d'una situació de màxima excepcionalitat", ja que la totalitat de les botigues de Tous a Espanya es troben tancades, així com en la majoria de mercats en els quals opera. En paral·lel, la marca ha decidit voluntàriament ajornar els lliuraments del seu canal de venda online, protegint també així a tots els empleats dedicats a aquest segment. La companyia presentarà un ERTO que afectarà a la majoria de la seva plantilla a l'estat, amb l'objectiu d'assegurar el futur de l'ocupació a llarg termini. Segons Carles Soler Duffo, conseller delegat, els empleats de Tous són el seu principal valor i per això la companyia pren "les mesures necessàries per garantir la seva ocupació i per compensar l'impacte d'aquesta mesura". En aquest sentit, la firma s'ha compromès a complementar les ajudes públiques perquè tota la plantilla percebi un 80% del salari brut fix mensual, i que ho faci de manera puntual, assumint la companyia el possible retard a l'hora de rebre ajuts públics. En paral·lel, Tous posarà a disposició dels seus empleats en situació d'especial necessitat una línia de microcrèdits que ajudin a superar eventuals dificultats sobrevingudes. La companyia preveu que aquesta mesura s'acabi tan aviat com la situació sanitària permeti la reobertura de les seves botigues. "Aquest és l'any del nostre centenari i tenim l'esperança de tornar a la normalitat com més aviat per viure moments bonics amb els nostres clients i els nostres equips. La solidesa de la nostra empresa ens ha de permetre superar amb tot l'equip aquesta situació tan complexa", assegura Alba Tous.

Summary: Tous presenta un ERTO i tanca la venda online per fer front al coronavirus


L’alacaldessa de Vilanova i la Geltrú, Neus Lloveras, s’ha mostrat “absolutament sorpresa” per la marxa del govern dels dos regidors no adscrits - abans d'Unió - Ariadna Llorens i David Montes. La batlle ha explicat que ha conegut la notícia a través d’un correu electrònic i que ho està “intentant pair” perquè no s’ho esperava. Lloveras ha desmentit les acusacions rebudes per part de Llorens i Montes que han denunciat "opacitat i i manca de comunicació" per part de l'executiu. L'alcaldessa afirma que no s’han plantejat reclamar-los l’acta, però adverteix que els representants públics "no estan per ocupar una butaca", sinó per assumir "les seves responsabilitats". Tot plegat deixa el govern de la ciutat amb només nou dels 25 regidors que formen el ple. Ara el PSC és la principal força, amb cinc membres, mentre que el PDeCat es queda amb quatre representants.

Summary: Neus Lloveras nega les acusacions dels regidors dimissionaris i afirma que està “absolutament sorpresa” amb la situació


La ministra de Política Territorial i cap de llista per Barcelona del PSC a Barcelona el 28-A, Meritxell Batet, ha cridat a fer una campanya per una "Espanya nova" i ha apuntat que "la democràcia, els drets i les llibertats no estan garantits". En aquest sentit, ha assegurat que el PSC no farà "ni una passa enrere".El Consell Nacional del partit ha ratificat aquest dilluns al vespre les llistes de les eleccions espanyoles i europees, amb l'eurodiputat Javi López, per unanimitat. Segons Batet, la campanya se centrarà en el "diàleg" en contraposició dels que opten per la "polarització" i dels que viuen "feliços" en el "conflicte permanent".

Summary: Batet crida a fer campanya "per una Espanya nova" i diu que la democràcia "no està garantida"


La capital catalana fa una crida al Govern a copiar la iniciativa perquè  emmarqui altres ajuntaments ACN Barcelona.-La tinent d’alcaldessa de Drets Socials de l’Ajuntament de Barcelona, Laia Ortiz, ha informat aquest divendres que la comissió del govern municipal va aprovar ahir una “instrucció jurídica” que preveu sancionar les empreses subministradores d’energia que no coresponsabilitzin en la lluita contra la pobresa energètica. Les sancions poden anar entre 10.000 i 100.000 euros in es basen en una part de la llei 24/2015 que no va ser recorreguda pel govern espanyol davant el Tribunal Constitucional. Segons Ortiz, la llei obliga a signar convenis entre les administracions i les subministradores, i així ho recull la instrucció jurídica.  Laia Ortiz ha dit que l’Ajuntament de Barcelona “és el primer que desplega aquesta proposta” i ha animat la Generalitat a “fer-la seva per donar empara als ajuntaments que no tenen capacitat d’impulsar convenis bilaterals” amb les empreses subministradores”.  La responsable municipal ha subratllat que les empreses subministradores d’energia han de garantir-ne el subministrament a les persones en risc d’exclusió social així com informar-los dels seus drets. Ortiz ha assegurat que es tracta “d’un canvi de paradigma” perquè les empreses han de ser conscients que són “coresponsables” dels problemes de la pobresa energètica  i, per tant, “han de ser proactives” i fins i tot, “anar més enllà del bo social i avançar en la condonació del deute a persones atrapades en la pobresa energètica”.  La regidora ha explicat que, al marge de les sancions per incompliment de la llei, les “multes per incentivar a fer una acció” són de 3.000 euros.

Summary: Barcelona multarà les companyies subministradores que no es coresponsabilitzin de la pobresa energètica


Miquel Pueyo encapçalarà la llista d'Esquerra Republicana a Lleida a les eleccions municipals del 2019. L'assemblea de la secció local del partit a la capital de Ponent, que ha tingut lloc aquest dimecres al vespre al Casal Víctor Torres, ha decidit per àmplia majoria al candidat escollit. Pueyo és doctor en Filologia Catalana per la Universitat de Barcelona, graduat social i tècnic en gestió cultural. Actualment és professor de la Universitat de Lleida, on també dirigeix la càtedra de Comunicació i Periodisme Audiovisuals. Pueyo ha apostat per una "revolució política sense violència i sense odis" i ha afegit que el canvi a la ciutat lleidatana "no és només possible, sinó imprescindible, si no volem que la ciutat reculi, en els propers anys". També ha afirmat que creu en la força de la comunitat i en el valor de la diversitat.

Summary: Miquel Pueyo, candidat d'ERC a la Paeria per a les eleccions municipals del 2019


Un incendi d'un camió a Vilablareix (Gironès) ha obligat a tallar dos carrils de l'autopista AP-7 durant unes hores aquest dissabte. Fins a la zona s'hi ha desplaçat cinc dotacions de Bombers que han pogut sufocar el foc originat a la caixa del vehicle. El succés no ha deixat ferits i els Mossos han pogut restablir la circulació a la zona. Unes hores abans s'ha produït un altre incendi a Colera (Alt Empordà). En aquest cas ha cremat una autocaravana que estava aparcada i els Bombers han pogut apagar-ho amb rapidesa. Com en el primer cas, tampoc hi ha hagut ferits.

Summary: Un incendi d'un camió a Vilablareix obliga a tallar dos carrils de l'autopista AP-7 durant unes hores


Els Mossos d'Esquadra investiguen quinze persones relacionades amb els aldarulls posteriors al tall de l'AP-7 a Salt (Gironès) organitzat per Tsunami Democràtic els dies 12 i 13 de novembre. La causa està oberta per presumptes delictes de desordres públics i, en alguns casos, per atemptat contra els agents de l'autoritat, al jutjat d'instrucció 3 de Girona. Amb els Mossos ja són tres els cossos policials que han citat a declarar manifestants per les accions de protesta de Tsunami al novembre. La Guàrdia Civil investiga el tall del Pertús, mentre que la Policia Nacional i els Mossos s'han fet càrrec del de Salt. Les defenses consideren que hi ha un "excés de zel" i destaquen que no es va identificar cap manifestant a la zona dels aldarulls o en el tall.

Summary: Els Mossos investiguen quinze persones pels aldarulls posteriors al tall de Salt de Tsunami Democràtic del novembre


El portaveu de JxSí, Jordi Turull, ha assegurat que l’Estat espanyol “no és un estat de dret, sinó un estat que tira pel dret”. El diputat ha celebrat la intervenció del president de la Generalitat, Carles Puigdemont, sobre el judici del 9-N al ple del Parlament i ha lamentat que Artur Mas, Irene Rigau i Joana Ortega estan al banc dels acusats “per ser lleials al mandat del Parlament”. Turull ha acusat la justícia espanyola de no tenir temps per investigar l’exministre d’Interior Jorge Fernández Díaz “perquè està ocupada perseguint les urnes” i per “obeir al poble de Catalunya”. Dirigint-se als membres de l’oposició, els ha recomanat “començar la campanya pel ‘no’” i ha conclòs: “el referèndum o referèndum, el farem o el farem”.

Summary: Turull: “L’Estat espanyol no és un estat de dret, és un estat que tira pel dret”


L’expresident Artur Mas també acudeix  amb el Govern per fer seguiment de la situació ACN Barcelona.-La presidenta del Parlament, Carme Forcadell, s’ha desplaçat al Palau de la Generalitat per estar al costat del Govern i poder fer el seguiment dels esdeveniments, després que la Guàrdia Civil hagi estat fent detencions d’alts càrrecs de l’administració catalana i hagi entrat a diferents departaments per fer registres. Forcadell ha estat rebuda pel president de la Generalitat, Carles Puigdemont, i pel vicepresident, Oriol Junqueras, amb qui s’ha reunit per conèixer els detalls de la situació. També ha arribat al Palau el president del PDeCAT i expresident de la Generalitat, Artur Mas, responent així a la crida que el president hauria fet per veure’s amb els partits favorables a l’1-O.

Summary: Forcadell arriba al Palau de la Generalitat per reunir-se amb Puigdemont i Junqueras


El president de la Generalitat, Quim Torra, ha avisat que la "foto completa" de la com està la societat catalana no arribarà fins que, "en el seu moment", hi hagi unes eleccions al Parlament. En la presentació del llibre 'Discurso a la nación catalana', del catedràtic de Ciència Política Ramon Cotarelo, aquest dimarts a la nit al Teatre Victòria (Barcelona), Torra ha constatat que els catalans voten "diferent" en cadascun dels comicis. El president també ha exigit "coratge" al líder del PSOE, Pedro Sánchez, per afrontar la "cruïlla històrica" entre Catalunya i Espanya, després dels resultats del 28-A. Torra espera que, "aquesta vegada sí", el cap de files socialista sigui capaç de tornar al diàleg des del punt on es va deixar, abans de la convocatòria electoral.

Summary: Torra avisa que la "foto completa" de la societat catalana arribarà amb unes eleccions al Parlament


Els Mossos d'Esquadra s'han endut el tercer detingut a Ripoll en el marc de la investigació pels atacs terroristes a Barcelona i Cambrils. Després de tres hores d'escorcoll a l'habitatge de la plaça Gran, situat al tercer del pis del número 24, la policia i la Guàrdia Civil han comissat telèfons mòbils antics, diversos ordinadors i material informàtic del domicili. Durant tota l'estona que ha durat el registre, el detingut –que ha sortit amb la cara descoberta- no ha dit ni una paraula. L'escorcoll ha mobilitzat també efectius dels Tedax, els experts en desactivar explosius dels Mossos d'Esquadra. Quan els agents han pujat el detingut a la furgona policial, més d'un centenar de veïns que hi havia a la plaça l'han escridassat (com ja havia passat al migdia amb l'altre arrestat al Pont d'Olot).

Summary: Els Mossos d'Esquadra s'enduen el tercer detingut a Ripoll després de tres hores d'escorcoll i enmig de crits dels veïns


Es vol dinamitzar gairebé un milió de metres quadrats per a acollir empreses i generar així 60.000 llocs de treball ACN Barcelona.-El govern de Barcelona en Comú i el PSC ha pactat amb ERC reactivar la dinamització del districte del 22@ per culminar el procés iniciat fa vint anys. Segons ha explicat l'alcaldessa Ada Colau, han acordat fer-ho amb dues prioritats: generar llocs de treball i reactivar l'economia i fer habitatge assequible. L'acord preveu un nou planejament urbanístic de tota la zona que permetrà agilitzar els tràmits per activar els 980.000 m2 de sostre per a activitat econòmica i empreses que queden pendents de desenvolupar i que el consistori calcula que permetran generar 60.000 llocs de treball. També permetrà duplicar la reserva d'habitatge per arribar als 9.600 pisos.

Summary: El govern de Colau pacta amb ERC reactivar el procés del 22@ i arribar als 10.000 habitatges


L’aeronau Boeing 787 connectarà el Prat amb Nova York, San Francisco, Los Angeles i Miami ACN El Prat de Llobregat.-El Boeing 787 Dreamliner de Norwegian que ha de cobrir les rutes de baix cost entre Barcelona i els Estats Units a partir de juny ha aterrat aquest dilluns al matí per primer cop a l’aeroport del Prat. L’avió ha arribat uns minuts abans de les 10.00 hores des d’Oslo en un vol comercial i connectarà la capital noruega amb Barcelona cada dilluns, divendres i diumenge, com a pas previ a operar les connexions amb els EUA. Concretament, Norwegian operarà a partir del 5 de juny des del Prat quatre vols setmanals cap a Nova York-Newark, tres freqüències a la setmana cap a Los Angeles i San Francisco-Oakland, respectivament., i dos vols setmanals cap a Miami-Fort Lauderdale. L’aeronau té capacitat per a 291 passatgers, 32 en classe ‘premium’ i 259 en turista. D’aquesta manera, Norwegian oferirà més de 255.000 places per viatjar entre Barcelona i els Estats Units entre juny de 2017 i març de 2018. El cap de Relacions Institucionals de Norwegian a Espanya, Alfons Claver, ha celebrat que l’aerolínia escandinava és la que més creix a l’aeroport de Barcelona-El  Prat i que passarà de cinc a nou avions amb base a la instal·lació catalana des de l’estiu passat a aquest 2017.  Com a resultat d’aquesta expansió Norwegian ja va anunciar que crearia 354 nous llocs de treball a Barcelona aquest 2017, fins a arribar als 755 professionals que donaran servei a l’aerolínia des de la capital catalana. Aquest creixement es donarà tant entre el personal d’oficines, com en tripulacions i assistents en terra. Entre els plans de Norwegian, també hi ha connectar Barcelona amb Llatinoamèrica aquest 2017. Norwegian és la quarta aerolínia en volum de passatgers des de l’aeroport de Barcelona-El Prat i va transportar 1,54 milions de passatgers el 2016, segons les dades facilitades per l’empresa. La companyia escandinava ofereix 27 rutes des de Barcelona: quatre domèstiques, divuit europees, una al Pròxim Orient i quatre als Estats Units.

Summary: Aterra a Barcelona l’avió de Norwegian que cobrirà les primeres rutes de baix cost als Estats Units a partir de juny


La Guàrdia Urbana de Barcelona ha detingut aquest dimecres set persones en una operació contra el tràfic de drogues al carrer Dos de Maig de la capital catalana. L'operació policial s'ha dut a terme a primera hora d'aquest matí en un assentament de barraques situat al final del carrer Dos de Maig, entre el carrer Consell de Cent i la Plaça de les Glòries, a tocar de les obres que es realitzen en aquesta zona. La majoria dels detinguts són subsaharians, tot i que també hi hauria almenys una noia blanca que es desconeix si és menor d'edat. La Guàrdia Urbana els acusa de vendre droga a menors i els han dut a la comissaria de la Zona França, seu de la Unitat d'Investigació. (S’ha afegit el detall del material comissat en el marc de l’operació) En el dispositiu, iniciat abans de les vuit del matí, hi han participat diverses dotacions de la Guàrdia Urbana i també la unitat canina, amb almenys dos gossos rastrejadors de drogues. El resultat de l’operatiu ha estat el comís de 149 dosis de marihuana preparada en bosses individuals per a la venda, 66 dosis d’haixix també preparades per arribar al mercat, uns 500 euros en metàl·lic i dues bàscules de precisió. Segons fonts policials, els subsaharians que viuen a l'assentament des de fa uns dos anys, probablement procedents d'altres assentaments desmantellats del districte de Sant Martí, es dediquen principalment a recollir ferralla. Tot i això, alguns d'ells també podrien haver venut drogues, principalment marihuana, però també probablement cocaïna. Alguns dels seus clients serien menors d'edat. L'operació policial ha sorprès a alguns veïns, que asseguren que no sabien que els residents de les barraques també venien drogues a banda de recollir ferralla, i diuen que mai han creat problemes a la zona. Tot i això, quan la policia ha marxat, alguns dels residents s'han mostrat molestos amb la presència de la premsa a la zona. També han aparegut als voltants alguns menors d'edat que probablement acudien al lloc per comprar drogues, desconeixent que instants abans hi havia anat la policia.

Summary: ACTUALIZACIÓ:Set detinguts en una operació de la Guàrdia Urbana contra el tràfic de drogues al carrer Dos de Maig de Barcelona


La Federació d'Associacions de Veïns de Tortosa ha reclamat al consistori que posi punt i final a la situació de paràlisi de les obres del pont de l'Estat i que es "reobri al trànsit" el pont mentre no es resolen les discrepàncies entre l'Ajuntament i la Unió Temporal d'Empreses (UTE) que té la reforma adjudicada. Els veïns demanen que el consistori actuï amb contundència, si cal, emprenent accions judicials contra la constructora. Per altra banda, els veïns han avisat que, si al mes de gener no s'ha presentat el Pla de Mobilitat de l'Hospital Verge de la Cinta de Tortosa, es mobilitzaran juntament amb els treballadors del centre hospitalari.  La federació també ha alertat que els terrenys on la Generalitat preveia construir el futur Hospital de les Terres de l'Ebre han estat posats a la venda per una immobiliària vinculada al Banc de Santander.  El president de la Federació d'Associacions de Veïns de Tortosa, Josep Baubí, després de reunir-se amb l'alcalde de la ciutat, Ferran Bel, han demanat que mentre no es reprenen les obres, es reobri la circulació al pont de l'Estat. "Creiem que cal emprendre accions judicials quan les obres perjudiquen a tot un territori. Aquesta arteria perjudica la mobilitat de tota la gent que va Tortosa", ha recordat Baubí. La federació veïnal reclama "contundència" al consistori contra l'empresa que està bloquejant el desenvolupament dels treballs i també que s'assumeixin responsabilitats polítiques per aquesta situació. "L'alcalde té el nostre suport però estem fent riure amb les obres del pont", ha dit Baubí.  Ultimàtum per conèixer el Pla de Mobilitat Després de reclamar-lo durant gairebé dos anys, la Federació d'Associacions de Veïns de Tortosa ha avisat que els veïns i els treballadors – de la mà del sindicat Catac/CTS- sortiran al carrer si no es presenta, a principis de l'any vinent, el Pla de Mobilitat de l'Hospital de Tortosa, que podria plantejar una inversió de 25 milions d'euros per millorar el centre i "adequar-lo al segle XXI". "Si no es compleix el calendari ens mobilitzarem perquè creiem que toca, després de 40 anys, una millora a tot l'hospital, renunciant al nou hospital que s'ha de fer al barri de Ferreries perquè resulta que els terrenys són del Banc de Santander", ha explicat el president de la federació veïnal de Tortosa.  De fet, al costat del cartell trencat de la Generalitat on s'anuncia que l'espai acollirà el futur Hospital de les Terres de l'Ebre, ha aparegut un cartell anunciant la venda dels terrenys de la immobiliària Altamira, vinculada al Banc de Santander. Baubí ha qüestionat si en tots aquesta anys s'ha estat venent fum respecte a aquest nou equipament sanitari per al territori.

Summary: El veïns de Tortosa exigeixen la reobertura al trànsit del pont de l'Estat i que l'Ajuntament actuï "amb contundència"


L'Espai d'art Pere Pruna del Museu de Montserrat acull, des d'aquest dijous i fins l'11 de setembre, una exposició inèdita de fotografies de la família Gasull. Es tracta d'un diàleg entre Martí Gasull Coral (1919-1994) i el seu fill, Martí Gasull Avellán (1944), on s'hi poden veure, per primer cop, fotografies dels dos creadors juntes. Tot i les diferències entre l'un i l'altre, el comissari de l'exposició, José Corredor-Matheos, ha explicat que el fons és el mateix: "els personatges i els objectes són vistos d'una mateixa manera, com una cosa viva". Mentre Gasull Coral tenia com a camp de treball la ciutat, els seus paisatges, els seus habitants i els seus objectes, Gasull Avellán va centrar la seva tasca en retrats de personatges més realistes, des de pintors i escultors, fins a poetes o polítics.  En la mostra 'Llegat fotogràfic', Martí Gasull Avellán presenta fotografies seves i del seu pare, Martí Gasull Coral, que no s'havien mostrat mai juntes. D'una banda, es poden veure les instantànies de Gasull Coral que van ser premiades als anys quaranta i cinquanta del segle passat, i, de l'altra, Gasull Avellán mostra una selecció de les fotografies que va fer als grans artistes catalans, amb qui s'ha relacionat i compartit moltes vivències.  El comissari de l'exposició, José Corredor-Matheos, ha relatat que la mostra té diferents valors, com la "gran qualitat" de les obres, però també el fet que "permet veure l'evolució que ha tingut la fotografia al llarg dels anys". "Cada un d'ells representa un moment determinat i això permet veure les tendències estètiques que han predominat en el món de la fotografia en diferents moments de la història", ha expressat Corredor-Matheos.  De la seva banda, Martí Gasull fill, ha explicat que, tot i les diferències que separen la seva fotografia de la del seu pare, hi ha una cosa que els uneix: la mirada. "Ell tenia un estil més creatiu i jo més tècnic, però en la qüestió dels retrats jo tinc la mateixa mirada que ell", ha expressat. Segons ell, cap dels dos no ha fet mai "cap retrat gratuïtament". Considera que "avui dia amb el format digital es fan mil fotografies per treure'n una de bona, en canvi, abans quan fèiem un retrat o una foto de reportatge ens la pensàvem molt bé abans de fer-la".  El comissari de la mostra també troba punts en comú entre les obres dels dos fotògrafs, ja que considera que tant el pare com el fill "veuen els personatges i els objectes com una cosa viva". "Les fotografies ens permeten veure una pedra, un fanal o un tros de vitrall amb caràcter, com un objectiu viu i no inert", ha relatat Corredor-Matheos, qui ha elogiat la capacitat de la fotografia de reflectir la realitat, "no d'una manera cru, sinó passada per una visió estètica i en profunditat".  Gasull Avellán exposa per primer cop la seva obra  Aquesta és la primera ocasió que es mostren de manera conjunta les fotografies de les dues generacions dels Gasull, però també el primer cop que Martí Gasull Avellán exposa la seva obra. Gasull Avellán es mostra molt satisfet pel muntatge, ja que mai no ha donat importància artística a la seva obra. "És una feina que m'ha entusiasmat, ha sigut la meva vida i m'ha brindat la oportunitat d'enriquir-me culturalment i humanament, però no l'he considerada mai art", ha expressat.  La feina de Martí Avellán s'ha centrat, principalment, en retratar personatges molt diversos, des de pintors i escultors, passant per poetes i polítics. Així doncs, en els seus retrats s'hi pot trobar des de la primera generació renovadora que va aparèixer després de la Guerra Civil, com els pintors Josep Guinovart i Joan Hernández Pijuan; a les generacions següents, com Sergi Aguilar, Riera i Aragó, Madola. També els poetes J. V. Foix o Joan Brossa i artistes d'altres països com Kounelis i Crhisto.  De fet, el comissari de la mostra ha explicat que en moltes ocasions els fotògrafs no s'adonen que "han fet grans obres d'art" pel fet de tractar-se d'encàrrecs professionals. Per Corredor-Matheos, "amb la fotografia es pot arribar al mateix nivell de qualitat artística que qualsevol altre art" i considera que "no totes les pintures i escultures que s'exposen en galeries són art".

Summary: El 'Llegat fotogràfic' dels Gasull arriba al Museu de Montserrat amb un diàleg únic entre dues generacions de fotògrafs


En el ple municipal de Barcelona d'aquest divendres s'han viscut moments excepcionals. Després de la intervenció de la síndica de la ciutat, l'alcaldessa, Ada Colau, ha volgut mostrar el seu "afecte, més enllà de la discrepància" política, cap a ERC. Colau ha assegurat que l'anunci de Marta Rovira de marxar a l'exili comporta "moments durs" per als republicans i per aquesta raó els expressat la seva solidaritat. Per la seva banda, el líder d'ERC, Alfred Bosch, ha agraït les mostres de suport de l'alcaldessa i d'altres formacions, "sobretot la d'aquells que viuen obertament una discrepància" amb ERC. Bosch també ha afirmat que l'entristeix que "una persona per tal de ser mare i lliure hagi de marxar del seu país". Després ha demanat seguir endavant amb el plenari recordant unes paraules de la secretaria general d'ERC afirmant que "passi el que passi, que ens enganxi treballant" i ha afegit "fins que puguem". Totes les formacions del plenari, tret del PP, han mostrat el seu suport i solidaritat amb la formació republicana, tot i que amb diferents matisos.

Summary: Colau mostra el seu "afecte" a ERC pels "moments durs" que viu per la decisió de Rovira d'anar "a l'exili"


Els plafons d'entrada al municipi francès del Soler incorporen, des del passat dimecres, la menció País Català. Es tracta d'un gest reivindicatiu per pressionar l'Elisi de cara a l'elecció definitiva de la designació oficial de la macroregió del sud. El nom Occitània Pirineus-Mediterrània triat pel consell regional, i prèviament votat en la consulta ciutadana, no han agradat certs sectors, que demanen una referència explícita als orígens de la Catalunya del Nord. D'aquesta manera simbòlica, l'alcalde i senador republicà de la comuna del Soler ha decidit donar suport i visibilitat a la campanya ciutadana que defensa el nom País Català com a "solució justa" davant del que qualifiquen com a "imposicions" polítiques. Les plataformes catalanistes fan una crida a la resta de consistoris de la regió a reproduir la mesura. La decisió del consell regional d'anomenar Occitània, amb el subtítol Pirineus-Mediterrània, la regió que engloba Perpinyà i Montpeller ha desfermat una onada de crítiques entre certs sectors de la Catalunya del Nord, que han posat en marxa una recollida de signatures per mostrar la seva disconformitat amb la tria i, alhora, reclamar País Català com a nom definitiu. En menys de dues setmanes, han aconseguit més d'11.200 suports online. L'anomenat Comitè Sí al País Català considera que la designació Occitània és "forana" i "imposada" per Tolosa i ha titllat d'"insípida" la denominació Pirineus-Mediterrània que es pretén posar com a subtítol. Davant d'aquestes opcions, País Català s'erigeix com a "solució justa", asseguren. Malgrat que la ciutadania i el consell regional ja hi han dit la seva, l'última paraula la té l'Estat francès, que farà pública la seva decisió a l'octubre. A l'espera de conèixer-la, gestos com el del Soler insuflen aire als sectors catalanistes. Han aplaudit enèrgicament la "valentia" de l'alcalde i senador republicà François Calvet, que és el càrrec electe que ha promogut la incorporació del nom País Català als plafons de senyalització a l'entrada i sortida d'aquest poble d'uns 6.600 habitants.

Summary: El municipi francès del Soler afegeix la menció País Català als plafons d'entrada al poble per pressionar l'Elisi


El 80,1% dels catalans que tenen problemes de salut mental han estat discriminats per aquesta raó en algun àmbit de la seva vida i el 54,9% ha estat tractat injustament bastant o molt freqüentment, segons un estudi de l'entitat Obertament presentat aquest divendres. Les principals formes de discriminació són la sobreprotecció i el control; el rebuig; el menyspreu, les burles, els insults i la coacció i l'agressió física o sexual. El tracte negatiu afecta els principals àmbits de la vida: l'entorn laboral, educatiu, l'atenció sanitària i les relacions familiars, de parella i d'amistat. El 82,4% de les persones oculten de forma parcial o total que tenen un trastorn per evitar l'estigma i la discriminació i el 88,8% deixen de fer activitats bàsiques, com treballar, estudiar, fer esport o socialitzar-se per por de ser discriminades o vexades.

Summary: El 80,1% dels catalans amb trastorn mental han estat discriminats en algun àmbit de la seva vida


La Federació de Cooperatives Agràries de Catalunya (FCAC) ha expressat la seva preocupació per la caiguda de preus en el mercat de l'ametlla després que es donés a conèixer l'estimació de collita d'aquest fruit sec a Califòrnia. La cotització de l'ametlla a la Llotja de Reus ha caigut al juny fins els 3,40 euros/quilo, respecte els 5,30 euros/quilo del gener. Les cooperatives adverteixen que "l'enfonsament tindrà una greu incidència sobre el cultiu de secà", el que ocupa la major part de la superfície a Catalunya. En aquest sentit, la FCAC reclama al Ministeri d'Agricultura un ajut específic a les explotacions de secà per garantir la viabilitat del cultiu, "donat el seu impacte mediambiental, econòmic i social".  La FCAC ha reclamat que, per fer front a aquesta situació i garantir la viabilitat de les explotacions de secà, el Ministeri d'Agricultura recuperi el manteniment de l'actual ajut associat, l'establiment d'ecoesquemes que afavoreixin determinats sistemes productius i la posada en marxa d'un pla de reconversió a les plantacions tradicionals de secà, com a única via per assegurar la seva viabilitat. El responsable de fruita seca de la FCAC i del conjunt de cooperatives de fruita seca espanyoles, Roger Palau, recorda que el cultiu de l'ametller ocupa una superfície productiva de més de 450.000 hectàrees a l'Estat, de les quals un 86% estan cultivades en secà amb rendiments significativament menors als de regadiu. "Això dificulta la seva pervivència en un context de màxima i creixent competitivitat, que deriva en ingressos escassos i baixa rendibilitat", ha assenyalat.  Palau defensa que cal protegir l'ametller de secà "tant pel paper mediambiental d'aquest cultiu com per l'impacte positiu a nivell econòmic i social en el desenvolupament rural de les regions productores". Segons les previsions d'Almond Board, les importacions d'ametlla americana a la Unió Europea augmentaran el 17,6% respecte al 2019 per la producció rècord a Califòrnia, que es preveu d'1.361.000 tones d'ametlla.  La situació del sector s'agreuja, pel tancament de canal HORECA com a conseqüència de la covid-19, la pràctica desaparició de les exportacions i la important caiguda de les cotitzacions de l'ametlla en els últims mesos en les diferents llotges nacionals. A la Llotja de Reus, l'ametlla es cotitzava al gener a 5,30 euros/quilo gra enfront dels 3,40 euros/quilo de la segona setmana de juny.

Summary: La FCAC adverteix de la caiguda del preu de l'ametlla i reclama un ajut específic per a les explotacions de secà


Catalunya té 2.195 quilòmetres de carreteres amb un risc alt o molt alt de patir un accident greu o mortal, segons un informe d'avaluació i risc d'accidentalitat de les carreteres del RACC. L'estudi EuroRap apunta que el risc de patir un accident en una carretera convencional és quatre vegades superior que en una autopista o autovia i que en el 43% dels accidents amb morts i ferits greus han estat involucrades motos. A més, alerta que els accidents de moto han augmentat un 45% des del 2013. Segons l'informe, Lleida és la demarcació amb més quilòmetres de carreteres amb risc alt o molt alt d'accident greu o mortal i el tram BP-1417 entre Barcelona i Sant Cugat és el que té el risc d'accidentalitat més alt de Catalunya per tercer any consecutiu. Malgrat que el percentatge de la xarxa amb un risc alt o molt alt d'accident greu o mortal és el més alt dels últims sis anys, l'informe també apunta que els quilòmetres amb risc baix o molt baix han augmentat del 39% al 47% en els darrers vuit triennis. Amb tot, el RACC avisa que aquesta xifra s'ha estabilitzat en els últims danys.  L'estudi, que analitza els 6.362 quilòmetres de la xarxa viària on circulen el 91% dels vehicles i on es produeixen el 80% dels accidents amb morts o ferits greus, indica que hi ha hagut un estancament pel que fa a la reducció de víctimes mortals a les carreteres, un fet que posa en perill que s'assoleixi l'objectiu de la Unió Europea per al 2020 de reduir les víctimes en un 50% respecte al 2010.  Lleida és la demarcació amb major percentatge de carreteres amb risc alt o molt alt de patir un accident greu o molt greu, seguida de Barcelona, Girona i Tarragona en la darrera posició. La carretera de l'Arrabassada (BP-1417) entre Barcelona i Sant Cugat és el tram amb més risc d'accident de Catalunya per tercer any consecutiu. Hi destaquen els accidents de moto, que representen el 73% en aquest tram. En canvi, la C-16 entre Sant Cugat i Terrassa és el tram amb menys risc d'accident de Catalunya.  Els 10 trams amb major perillositat són vies convencionals de calçada única i quatre d'elles ja apareixien en l'informe de l'any anterior. En l'estudi d'enguany, sis dels trams amb més risc d'accidentalitat pertanyen a la demarcació de Barcelona, dos a la de Lleida, un a la de Tarragona i un altre a la de Girona.  Pel que fa a l'accidentalitat de les motos, l'informe alerta que ha augmentat un 45% des del 2013 i que en aquest mateix període de temps els accidents amb morts i ferits greus han incrementat un 4%. En relació als vehicles pesants, el tram amb més accidents és a l'A-2 entre l'enllaç amb l'AP-2 a Sant Feliu de Llobregat i l'enllaç amb la B-20 a la Ronda de Dalt.  El RACC avisa de la "pèrdua d'efectivitat" de les polítiques contra els accidents El president del RACC, Josep Mateu, ha apuntat com a causes de les xifres d'accidentalitat la "pèrdua d'efectivitat" de les polítiques que s'han fet per "guanyar la batalla contra els accidents", l'augment de la mobilitat dels darrers anys, el fet que el parc d'automòbils sigui cada vegada més vell i l'excés de velocitat i les distraccions a l'hora de conduir. Mateu també ha apuntat a la falta d'inversions en el manteniment de les carreteres com a causa que afavoreix l'accidentalitat. En aquest sentit, ha criticat que les inversions en el manteniment de les carreteres hagi disminuït un 67% del 2011 al 2016. "Si volem carreteres més segures, les administracions han de posar més esforç", ha assenyalat el president del RACC.   La Generalitat estima que la vinyeta reduiria un 10% l'accidentalitat El director general d'Infraestructures de la Mobilitat de la Generalitat, Xavier Flores, ha defensat que la implantació de la vinyeta permetria reduir un 10% l'accidentalitat. Ha dit que l'estancament pel que fa a la reducció de la mortalitat a les carreteres "obliga a fer una reflexió". "No és només un tema de recursos econòmics, és una acció de seguretat viària", ha apuntat Flores.  En la mateixa línia, el president del RACC ha demanat que s'aprofiti l'"oportunitat" que genera la fi de les concessions dels peatges per fer un "molt bon model de cara al futur" que asseguri la inversió en el manteniment de les carreteres.  Per la seva banda, el coordinador de Mobilitat i Seguretat Viària del Servei Català de Trànsit, Òscar Llatge, ha insistit en la necessitat d'evitar la "interrelació" dels vehicles i de "segregar els usos" per tal de reduir accidents. Llatge ha assegurat que es faran proves pilot per tal de "segregar els tipus de vehicle" a les carreteres i fer que les motos tinguin espais on circulin sense la necessitat que ho facin també els cotxes. "Un país no es pot permetre tenir tot d'autopistes, les carreteres han d'estar adaptades a la demanda i l'usuari n'ha de ser conscient", ha dit en referència al baix risc d'accident greu o mortal que hi ha a les vies més ràpides.    Finalment, el diputat delegat d'Infraestructures Viàries i Mobilitat de la Diputació de Barcelona, Jordi Fàbrega, ha insistit en la necessitat d'augmentar els recursos en el manteniment de les carreteres i d'"actuar segons la singularitat i la manera de fer de cada territori".

Summary: Catalunya té 2.195 quilòmetres de carreteres amb risc alt o molt alt de patir un accident greu o mortal, segons el RACC


La Generalitat activarà demà la màxima alerta en disset municipis del Bages, Anoia i Baix Llobregat en què també es "restringiran al màxim" les activitats al camp ACN Barcelona.-La forta calor i l'ambient sec obligaran a partir de demà a activar mesures extraordinàries per minimitzar el risc d'incendis a disset municipis que es troben a les comarques del Bages, Anoia, i Baix Llobregat. Una de les conseqüències més rellevants és la prohibició de fer excursions pel massís de Montserrat, tot i que, tal com ha especificat el conseller d'Interior, Jordi Jané, la gent podrà pujar al monestir. "El que estarà prohibit és, una vegada al monestir, anar a Sant Jeroni o a Sant Joan", ha remarcat Jané després de la reunió del consell assessor del Pla Infocat. "Poden quedar atrapats en cas que hi hagués un incendi greu i la recomanació que es fa és per el seu bé", ha puntualitzat als excursionistes. Per la seva banda, la consellera d'Agricultura, Meritxell Serret, ha assenyalat que en aquesta zona es "restringiran al màxim" les activitats al camp.

Summary: El risc d'incendi obliga a prohibir les excursions pel massís de Montserrat tot i que es podrà accedir al monestir


La Confederació Europea de Policia (EuroCOP), que agrupa uns 30 sindicats policials de tot Europa, ha reclamat aquest divendres més coordinació i mitjans materials i humans per lluitar millor contra el terrorisme gihadista. Així, han demanat a les autoritats europees i als estats membres que passin de les paraules als fets i reforcin els cossos policials, ja que des dels atemptats contra ‘Charlie Hebdo’ el gener del 2015 a París, no s’ha avançat gaire, segons ells. Àngels Bosch, presidenta d’EuroCOP, ha dit que moltes policies europees han vist retallades d’efectius i mitjans materials i que això ho noten els agents i la ciutadania, i més ara que hi ha alerta 4 per terrorisme gihadista. Per això, ha lamentat que els governs europeus no prioritzin la seguretat tant dels agents com dels ciutadans. En aquest sentit, ha demanat més i millor coordinació entre cossos policials, perquè “els delinqüents no hi entenen de fronteres” i millor formació i reciclatge dels agents. En aquest sentit ha demanat una estandardització de la formació dels policies europeus, una mena de Pla Bolonya que inclogui matèries comunes per a tots els cossos, a través de l’Acadèmia Europea de Policia (CEPOL). Els sindicats han aconseguit canviar la normativa europea sobre cooperació policial, que permet als cossos subestatals accedir a la informació reservada, però això encara no s’aplica a la pràctica. També ha criticat que la base de dades de l’Europol sobre possibles terroristes no sigui accessible per als agents que patrullen pel carrer, cosa que pot suposar que l’estiguin identificant però desconeguin que està sent buscat per les autoritats policials d’un país veí. David Miquel, del Sindicat de Policies de Catalunya (SPC), ha dit que la feina que han aconseguit els sindicats l’han d’acabar els polítics, i ha instat el govern català i espanyol a posar-se d’acord per l’accés directe dels Mossos a la base de dades d’Europol. També ha lamentat que la pròrroga pressupostària hagi suspès la convocatòria de noves places de mossos, en falten uns 1.500 segons ell, però en canvi segueixi endavant la convocatòria de promoció interna per a comandaments. “No calen més mossos als despatxos, sinó al carrer”, ha dit. Miquel ha criticat igualment que el pla de formació dels agents de seguretat ciutadana contra el terrorisme gihadista consisteixi en una xerrada de quatre hores sobre cultura islàmica i en unes pràctiques de tir de només deu trets amb una arma llarga, de la qual no disposen les patrulles.  Roberto Seijo, del sindicat ErNe de l’Ertzaintza, ha lamentat que tot i que la normativa ho preveu, les policies subestatals encara no tenen accés directe a l’Europol, ja que el govern espanyol “hi posa traves”. Roger Mercatoris, policia local de Bèlgica i vicepresident d’EuroCOP, ha admès que abans dels atemptats a l’aeroport i el metro de Brussel·les hi havia certa descoordinació entre les policies locals i la policia federal belga, però ara ha millorat. Malgrat això, també ha reconegut que falten efectius, a causa de les retallades pressupostàries dels últims anys.

Summary: Els sindicats de policia europeus demanen més coordinació i mitjans per lluitar contra el gihadisme


L’aeroport de Barcelona-El Prat, amb 4.637.662 passatgers registrats al setembre, ha tancat aquest mes amb un increment del 6,4% en comparació amb el mateix període de l’any passat. Enguany, l’aeroport acumula un total de 36.721.039 passatgers, un 7,7% més que en la suma fins el mes de setembre de 2016. Els passatgers de vols estatals són els que més han crescut al setembre amb un increment del 7,2%. Mentrestant, els usuaris internacionals augmenten un 6%. En relació a les rutes intercontinentals de l'aeroport de Barcelona-El Prat, els passatgers de vols a Àsia i Pacífic van ser els que més van créixer amb un increment del 116,7%, seguit dels vols cap a l’Amèrica del Nord (+42,6%) i l’Amèrica Llatina i el Carib (+33,7%).  A l’apartat d’operacions, al setembre es van registrar 30.583 moviments d’aeronaus, un 4,6% més respecte al mateix mes de 2016. Les rutes dins de l'Estat van ser les que més van créixer (+7,6%). Per la seva banda, els moviments internacionals es van incrementar un 3,7%. Fins el mes de setembre, l’aeroport de Barcelona-El Prat suma 247.731, el que suposa un augment del 4,5% respecte l’acumulat a setembre de 2016. Pel que fa a la càrrega, aquesta també continua creixent. Així, es van transportar 13.893 tones de mercaderies, un 19,2% més que al setembre de 2016. Entre gener i setembre ja s’han transportat 112.958 tones, un 18% més que en el mateix període de l’any passat. Aeroports de Girona-Costa Brava, Reus i Sabadell L’aeroport de Girona-Costa Brava ha tancat el mes de setembre amb 254.348 passatgers, un 27,3% més que fa un any. A l’acumulat, l’aeròdrom gironí suma 1.661.761 passatgers, un 17,5% més que al setembre de 2016. Pel que fa al número d’operacions, el mes passat es van realitzar 1.885 aterratges i enlairaments  (+0,9%), acumulant entre gener i setembre un total de 16.160 (+3,5%).  Per la seva banda, l’aeroport de Reus tanca setembre amb 159.578 passatgers, un 26,9% més que fa un any. Fins al setembre, 910.237 usuaris han passat per l’aeroport, un 25,5% més que en el mateix període de 2016. A l’apartat d’operacions, al setembre es van realitzar 1.750 moviments, el que suposa un increment del 16,7% més. Entre gener i setembre de 2017, l’aeroport acumula 12.947 operacions, un 12,6% més que fa un any. Finalment, a l’aeroport de Sabadell es van operar 3.281 moviments al setembre, un 1,6% més que al mateix mes de 2016. Enguany, l’aeròdrom ha registrat 30.963 operacions, una xifra que suposa un augment del 13,7% respecte el mateix període de temps de 2016.

Summary: L’aeroport de Barcelona-El Prat augmenta el nombre de passatgers un 6,4% al mes de setembre


Les vendes de la Loteria de Nadal han crescut un 3,98% aquest any a Catalunya fins a assolir els 383.689.240 euros, és a dir, 51,10 euros per habitant. Per sota de l'increment al conjunt de l'Estat, que ha estat del 4,52% (2.583.713.680 euros venuts) i una mitjana de 55,42 euros per cap. Per demarcacions, a Barcelona s'han venut dècims per valor de 269.128.280 euros, un 4,56% més que al 2014 i 48,72 euros per habitant. A Girona les vendes han assolit els 28.162.200 euros, un 5,29% més que al 2014 i 37,40 euros per habitant. A Lleida 56.714.440, un 1% més i 130,07 euros per habitant (per les vendes a Sort), i a Tarragona 29.684.320, un 3,38% més i 37,33 euros per habitant.

Summary: Les vendes de la Loteria de Nadal han crescut un 3,98% a Catalunya fins als 383,6 milions d'euros, 51,10 euros per cap


El Departament d'Ensenyament investiga un possible cas d'assetjament homòfob a un nen de 9 anys que estudia en una escola pública de Girona. El cas l'ha denunciat l'Observatori contra l'homofòbia, que aquest dissabte el va posar en coneixement de la Generalitat. La víctima hauria patit vexacions i insults per part dels seus companys al llarg de tot aquest curs escolar. Segons fonts de l'Observatori, el menor va intentar demanar ajuda als professors, escrivint missatges als exercicis de classe. Després de tenir coneixement del cas, el Departament d'Ensenyament ha obert una investigació. La Generalitat està a l'espera que rebre un informe de l'inspector per esclarir què ha passat i decidir com actua.  El cas de presumpte assetjament per orientació sexual ha tingut lloc en una escola pública de la ciutat de Girona. No ha estat un fet puntual sinó que, segons denuncia l'Observatori, el menor de 9 anys portaria tot el curs patint vexacions i insults per part d'alguns companys de classe.  L'Observatori apunta que l'afer fins i tot hauria transcendit al professorat perquè la víctima deixava missatges als exercicis de classe. Per exemple, en dibuixos hi escrivia frases com "per favor, ajudeu-me", "tinc por" o "no em deixeu sol". En uns dels dibuixos es veia el menor rodejat de foscor en un racó del pati i a l'altra banda del foli, amb el fons blanc, alumnes jugant. A més, la mateixa mare del menor també va posar la situació en coneixement dels professors. Per aquest motiu, l'Observatori critica que la comunitat educativa no hagi actuat amb suficient contundència per protegir el nen. Consideren que l'escola hauria pogut vulnerar l'article 11 de la Llei catalana contra l'homofòbia.  Aquest article tracta sobre el deure d'intervenció i recull que "els professionals, si tenen coneixement d'una situació de risc o tenen una sospita fonamentada de discriminació o violència per raó d'orientació sexual" tenen "el deure de comunicar-ho als cossos i forces de seguretat i a l'òrgan competent". L'Observatori va denunciar el cas aquest dissabte passat davant la direcció general d'Igualtat. A partir d'aquí, van activar el protocol d'avís per a aquests casos i l'afer es va posar en coneixement del Departament d'Ensenyament. Fonts de la conselleria han confirmat que s'ha obert una investigació, i s'està a l'espera de l'informe per decidir quines mesures s'adopten.

Summary: Ensenyament investiga un cas d'assetjament homòfob a un nen de 9 anys en una escola de Girona


Ja es va produir una incidència similar dimarts ACN Mataró.-Els trens registren retards que poden superar els 15 minuts a les línies R1 i RG1 per una nova avaria que afecta el sistema de senyalització entre les estacions de Vilassar i Mataró. El problema es produeix des de l'inici del servei, segons ha informat Renfe. Ja es va produir una incidència similar dimarts que va provocar retards en les mateixes línies. Tècnics d'Adif estan treballant en la reparació de l'avaria per poder restablir la normalitat al servei.

Summary: Retards de més de 15 minuts a l'R1 i l'RG1 per una nova avaria entre Vilassar i Mataró


Limnos ha denunciat l'aparició aquest dimarts al matí de centenars de peixos morts al riu Terri, al seu pas per Mata (Pla de l'Estany). L'entitat ecologista alerta que els peixos afectats eren espècies autòctones protegides, especialment barb de muntanya i bagra, que mantenen poblacions "relativament abundants" al Terri tot i no comptar amb cap figura de protecció reconeguda. Limnos assegura que tant pel riu Terri com per la riera Canaleta baixava aigua "molt tèrbola" i amb una "forta olor a aigües residuals" al recorregut. Per això, han comunicat el suposat abocament als ajuntaments de Banyoles i Porqueres, al consorci de l'estany i als Agents Rurals perquè investiguin els fets i determinin la causa de la mortalitat dels peixos.  En un comunicat, Limnos lamenta l'estat de degradació de la riera Canaleta i del riu Terri degut a la mala qualitat de les seves aigües i reclama un pla de millora dels riu per reduir les aigües residuals que s'hi aboquen de manera directa o difusa, normalment de forma puntual, que en malmeten la seva qualitat i n'afecten la fauna aquàtica. El peixos morts, segons detallen, han aparegut al riu Terri, prop de l'església de Sant Andreu de Mata (municipi de Porqueres) tot i que els peixos també n'hi havia un centenar de metres més enllà, a tocar el límit municipal de Banyoles. Assenyalen que els peixos morts poden haver estat arrossegats d'aigües amunt.  L'entitat indica que són espècies autòctones protegides, especialment el barb de muntanya però també la bagra i exposen que el Terri és un dels pocs rius de Catalunya que manté poblacions relativament abundants d'aquestes dues espècies autòctones, el que li confereix un alt valor ecològic tot i no disposar de cap figura de protecció reconeguda. El barb i la bagra son més sensibles a la contaminació que altres espècies de peixos com les carpes i el barb de l'Ebre també presents al Terri. Limnos anuncia que han comunicat el possible abocament als ajuntaments de Banyoles i Porqueres, al Consorci de l'Estany i als Agents Rurals però alerta que sol ser difícil determinar amb exactitud la causa de la mortalitat.  Segons l'entitat ecologista, quan els rius porten cabal molt baix i hi ha elevades temperatures, l'aigua porta menys oxigen i qualsevol abocament puntual d'aigües residuals pot acabar provocant una mortalitat per l'enterboliment de l'aigua i l'ofegament dels peixos per manca d'oxigen. A més, quan torna a baiar més cabal, se sol diluir la possible substància abocada que podria haver causat la mort dels peixos.  L'entitat Limnos creu que l'origen del possible abocament podria provenir de cases que tenen fosses sèptiques i no estan connectades a clavegueram però també de construccions que no tenen les instal·lacions en bon estat. A més, també denuncien que en paral·lel a la riera Canaleta i el riu Terri hi circula el col·lector d'aigües residuals que recull tota l'aigua i la porta a la depuradora de Cornellà del Terri.  "El deteriorament d'aquesta xarxa, instal·lacions antigues no ben construïdes, males praxis i la barreja d'aigües pluvials i de clavegueram també fan que hi hagi puntualment un traspàs d'aigües residuals del clavegueram cap al riu", adverteixen. Per això, reclamen un pla de millora del riu Terri i de la Canaleta amb la implicació de les administracions competents, el Consell Comarcal del Pla de l'Estany i els ajuntaments. La revisió feta per part de Limnos al traçat del riu Terri i la Canaleta han permès detectar olors fortes d'aigües residuals en tot el seu traçat des del barri de Canaleta de Banyoles fins a Mata.

Summary: Limnos denuncia l'aparició de centenars de peixos morts al riu Terri al seu pas per Mata


La Fira Literal ha hagut d'ajornar la seva sisena edició a causa del coronavirus i se celebrarà a mitjans de desembre. Estava previst que fos el 23 i 24 de maig. Segons l'organització, han esperat "tant com s'ha pogut" per prendre la decisió però, al final, "per responsabilitat social, per contribuir a la lluita contra la propagació del virus i per una causa de força major totalment imprevisible" no hi ha hagut alternativa. "La nostra prioritat és garantir la seguretat i benestar del nostre públic, editorials, llibreries i totes les persones involucrades", asseguren. La fira de drets LITERAL PRO prevista pels dies 21 i 22 de maig, però, s'ha hagut de suspendre per la "gran afectació" a l'Estat. La propera edició serà el 20 i 21 de maig de 2021 a Barcelona. "Som conscients que moltes editorials i llibreries quedaran tocades després d'aquesta crisi", ha reconegut la Coordinadora de la Fira Literal, Laura Arau. Tot i això, ha assegurat que treballaran per generar espais "per afavorir la (re)construcció de l'ecosistema del llibre" els propers mesos. L'organització ha confiat que al desembre –encara no s'ha concretat les dates exactes- ja no hi hagi afectacions per coronavirus i es pugui celebrar amb normalitat la Fira Literal. A més, esperen que el públic hi pugui assistir aprofitant les dates de Nadal. Durant els propers mesos s'aniran concretant les col·laboracions i el programa de l'edició d'enguany.

Summary: La Fira Literal ajorna la seva sisena edició fins al desembre a causa del coronavirus


Laura Vilagrà, exalcaldessa de Santpedor (ERC), exdiputada al Parlament i exdelegada del Govern a la Catalunya Central, serà la nova gerent del Consell Comarcal del Bages. Després de superar un procés de selecció, Vilagrà va ser nomenada aquest dilluns, amb els vots favorables d'ERC i Junts, l'abstenció d'En Comú Podem i Ciutadans, i l'oposició del PSC i la CUP. Els socialistes qualifiquen la seva elecció de "paperot" i parlen de candidata "preseleccionada", mentre que la CUP denuncia "mancances" en el procés de selecció i veu una manca "de transparència". Vilagrà ocuparà el càrrec durant els propers quatre anys. La presidència del Consell Comarcal del Bages, en mans d'ERC i Junts per Catalunya –tenen 22 dels 33 consellers comarcals- va suggerir Vilagrà com a gerent, aquest dilluns, després d'un procés de selecció al qual s'hi van presentar 19 persones. Des de l'ens, apunten que la convocatòria es va regir "d'acord amb unes bases i uns criteris tècnics". No pensen el mateix des del PSC i la CUP, i per això van optar per votar en contra. La majoria d'ERC i Junts, però, ha estat suficient per donar llum verda al nomenament. Des del PSC asseguren que ha estat una "selecció per confiança". En un comunicat, expliquen que han primat les característiques polítiques per damunt de les tècniques, "entrant en contradicció amb les pròpies Bases". A més, subratllen que no hi havia un tribunal seleccionador, fet que "ha deixat en mans de la presidenta la decisió final". Els socialistes, que creuen que el concurs va ser un "paperot", diuen que Vilagrà ja estava "preseleccionada" i simplement s'havia de "vestir" la selecció. Per la seva part, la CUP ha vist en el procés "falta de transparència". Creuen que les bases del concurs "no exposaven criteris de selecció clars", i per tant no hi ha una justificació "clara i transparent de la idoneïtat de Vilagrà". I afegeixen que "el que se'ns va vendre com un procés de transparència democràtica ha acabat sent una cortina de fum".

Summary: Polèmica al Bages pel nomenament de Laura Vilagrà com a gerent del Consell Comarcal


El president del govern espanyol, Pedro Sánchez, ha celebrat que el Tribunal Suprem hagi condemnat 'La Manada' per violació elevant les penes de 9 a 15 anys de presó.  A través el seu compte de Twitter, el president espanyol diu que el Suprem confirma que va ser una violació i defensa que "només sí és sí". "Espanya segueix avançant en la protecció dels drets i llibertats de les dones i no s'aturarà. Perquè us creiem, perquè us creiem. Perquè us volem vives, lliures i sense por", afegeix. Per la seva banda, la portaveu de Cs al Congrés, Inés Arrimadas, ha celebrat "com a dona i com a demòcrata" la sentència i espera que "caigui tot el pesa de la llei" sobre els condemnats. El líder de Podem, Pablo Iglesias, celebra que la justícia hagi escoltat els milions de dones que van sortir al carrer amb el crit 'jo sí que et crec' i felicita el moviment feminista per una "victòria" que, segons diu, no hauria sigut possible a sense la seva lluita. La conseller de Justícia, Ester Capella, també a través de Twitter, considera "evident" que les resolucions judicials anteriors a la del Suprem van ser "molt complaents" amb els agressors i assenyala que "aquest és el problema".

Summary: Sánchez celebra que el Suprem hagi condemnat 'La Manada' per violació: "Només sí és sí"


El Grup Especial de Prevenció d'Incendis (GEPIF) i els Agents Rurals han realitzat aquest divendres una crema controlada al paratge Ordials i Grallers de Tremp, al Pallars Jussà, en una zona de 4,6 hectàrees. Aquesta crema ha tingut una doble funció; recuperar zona de pastures i formar a un grup de 12 joves, entre 18 i 29 anys, que estan realitzant un curs de gestió forestal en les zones rurals. El curs està promogut des del Consell Comarcal del Pallars Jussà a través de l'Oficina Jove i dins el programa de Garantia Juvenil. Aquests joves han pogut comprovar de primera mà com es realitzen les cremes i aprendre a fer funcionar tots els materials i aspectes a tenir en compte a l'hora de realitzar-ne una. Des de l'any 2014, el Departament d'Agricultura ha realitzat 78 cremes controlades de vegetació per al manteniment i millora de pastures en 1.200 hectàrees. La crema s'ha realitzat en una superfície de 4,6 hectàrees d'argelaga per tal de controlar el manteniment i millorar la coberta herbàcia. Les cobertes vegetals més freqüentment treballades són els matollars d'argelaga, bàlec i ginebre. Aquesta crema farà que a la primavera, en aquesta zona recentment calcinada, les vaques hi puguin tornar a pasturar. Les males herbes que havia crescut feia impossible que el bestiar pugues passar per aquests indrets i progressivament s'havien anat abandonant. Aquestes cremes s'executen durant els primers mesos de l'any amb l'objectiu de mantenir i millorar amb el foc la coberta vegetal, afavorint un herbatge més tendre i fresc i el pas dels animals, tant domèstics com cinegètics. Igualment, la reducció de la quantitat de vegetació seca acumulada incideix en una menor intensitat dels incendis forestals que hipotèticament puguin afectar aquests indrets. El programa de cremes controlades de pastures a les comarques de muntanya es va iniciar l'any 1993 i ha estat una molt bona mesura per a reduir pràcticament a zero els incendis forestals de l'alta muntanya deguts a l'activitat ramadera de regeneració de pastures. La crema del Pallars Jussà havia de ser la darrera de la temporada però per incidències meteorològiques la setmana passada se'n van haver de suspendre dos que es realitzaran la setmana vinent. Aquestes dos cremes posaran el punt final a la temporada. El rellevant d'aquesta crema ha estat que s'ha realitzat com una activitat formativa. Es tracta d'una formació teòrico-pràctica de 180 hores sobre gestió forestal i aprofitaments de la fusta. Les prioritats d'aquest projecte són fomentar la transferència de coneixement i innovacions en el sector forestal-silvícola en les zones rurals i per altra banda, impulsar una formació professionalitzadora adequada a les necessitats del sector.

Summary: Crema controlada al Pallars Jussà per recuperar més de 4 hectàrees de pastures


El 2019 ha estat càlid en general a Catalunya. Gairebé arreu, la temperatura mitjana anual ha estat superior en més de mig grau al valor de la mitjana climàtica del període de referència (1961-90). Només a alguns punts de Ponent, de les muntanyes de Prades, o del Pirineu o Prepirineu es pot qualificar de normal. Segons ha informat el Servei Meteorològic de Catalunya, el terç sud del país i bona part de la meitat nord han registrat temperatures d'1 grau més altes que l'habitual, però només en algunes zones del Baix Ebre, la Ribera d'Ebre o del Montsià, així com a zones de més altitud del Prepirineu, del Montseny i de l'Alt Empordà, de la depressió Central, s'ha superat el llindar d'1,5 graus més. En general, el 2019 també ha estat un any sec. L'anomalia més alta l'ha registrat l'Observatori de l'Ebre amb una temperatura mitjana dos graus per sobre de l'habitual. Barcelona també ha registrat una de les anomalies més altes tot i no arribar a aquests dos graus com si que havia passat els tres anys anteriors. Cap estació ha registrat una temperatura mitjana anual inferior a la mitjana climàtica de referència.  La temperatura mitjana anual més alta ha igualat o superat els 17 graus a punts del Barcelonès, Tarragonès, Baix Camp, Montsià i Baix Ebre. Per sisè any consecutiu, a Barcelona (Raval) s'han assolit els 18 graus. Per contra, els indrets més freds han estat als punts de gran altitud del massís del Montseny, del Pirineu i Prepirineu on la temperatura mitjana anual ha quedat per sota dels 10 graus. Els mesos amb comportament càlid han estat febrer i març, el període de juny a octubre i desembre. Els freds, gener, maig i novembre. Amb aquestes dades, el Servei Meteorològic de Catalunya, situa el 2019 entre els cinc anys més càlids des dels anys 70. També és el 5è any més càlid des del 1950. Ha estat molt similar al 2017, i molt a prop dels 2011, i 2014.  Any sec Pel que fa a les pluges, a diferència del 2018, el 2019 ha estat sec a gairebé tot el país i només es pot definir plujós a àrees del Pirineu i Prepirineu, punts de la costa Central i de la depressió urgellenca. La precipitació total anual  més alta s'ha registrat per sobre dels 2.000 metres d'altitud, al Pallars Sobirà i la Val d'Aran, on s'hi ha recollit més de 1500 mm, i també al Solsonès i Ripolllès, on s'ha superat el llindar dels 1.300mm. El valor màxim ha estat  Espot mentre que el mínim, al Pantà de Riba-roja.  La manca de pluges més acusada s'ha notat al prelitorial del Montsià i del Baix Ebre, amb només el 50% de la precipitació mitjana climàtica del període de referència.  El 2019 també ha estat un any sense grans nevades, en general. El grup del mantell nival al Pirineu i Prepirineu durant el primer semestre de l'any ha quedat lluny de la del 2018 En canvi, a la tardor del 2019 i el mes de desembre, els gruixos són superiors als de l'any passat i similars a la mitjana, tant al sector occidental com a l'oriental.

Summary: El 2019 ha estat càlid i sec a Catalunya


El president del Parlament, Roger Torrent, ha traslladat aquest dimarts a la comissària de drets humans del Consell d'Europa, Dunja Mijatovic, la "vulneració i regressió democràtica" a l'Estat. En una reunió amb ella i tot el seu equip a Estrasburg, Torrent li ha demanat que continuï monitoritzant des de la institució "la vulneració de drets fonamentals" i faci un seguiment "sistemàtic" de l'"atac" a l'exercici de llibertats a Espanya. A més, també li ha demanat que visiti els presos per conèixer "de primera mà" la situació. Segons ha explicat Torrent després de la trobada, ha trobat "molta receptivitat" per part de la comissària, que li ha traslladat la "intenció ferma" de visitar l'Estat. Tot i que no ha concretat cap data, el president del Parlament ha avançat que en tot cas la visita serà després de les eleccions del 26-M. A banda, Torrent també ha reclamat a Mijatovic que l'organisme internacional pugui fer un "seguiment" de la "garantia" dels drets polítics dels presos i els exiliats en el marc de les eleccions.  "Hem demanat que es vetlli pels drets polítics del president Puigdemont, de Junqueras, Romeva i els altres", ha explicat. "No pot ser que es limitin els drets de participació política i exercir de representants de la ciutadania de Catalunya", ha afegit. El republicà ha afirmat que ho denunciaran "cada vegada que convigui" on sigui. "Estem convençuts que l'Europa que defensa els drets humans i fonamentals no pot mirar cap a una altra banda", ha dit en relació a la defensa dels drets dels ciutadans a l'Estat.   Candidatura d'Iceta al Senat Per altra banda, Torrent ha evitat posicionar-se sobre el fet que el socialista Miquel Iceta consideri acudir al TC si dijous s'impedeix que sigui candidat al Senat. "Dijous està datat el ple i la decisió dels grups parlamentaris dependrà dels propis grups, en el cas d'ERC també es prendran les decisions que corresponguin", s'ha limitat a dir.

Summary: Torrent es reuneix amb la comissària de drets humans del Consell d'Europa: "Té la intenció ferma de visitar l'Estat"


Els interns del Centre d'Internament d'Estrangers (CIE) de la Zona Franca en vaga de fam des de dilluns al vespre, han alertat que no desistiran de la protesta fins que estiguin fora del recinte. Així ho ha assegurat l'advocat Andrés García Berrio de la plataforma 'Tanquem els CIE', que ha visitat els integrants de la protesta aquest dimarts a la tarda. Segons García, es tractaria d'una seixantena de persones provinents de Guinea entre les quals hi podria haver menors d'edat. El grup va arribar a les costes de Motril fa quaranta dies i reivindiquen "ser posats en llibertat". L'advocat de 'Tanquem els CIE' ha fet pública la sospita de la plataforma segons la qual el govern espanyol pot estar preparant un vol col·lectiu per retornar aquestes persones al seu país d'origen. García ha subratllat que aquest tipus de vols "vulneren els drets individuals". Des de la plataforma també s'ha volgut alertar que des que va canviar la direcció del CIE de la Zona Franca s'estan fent "passes enrere" en les condicions dels interns. Per exemple han denunciat deficiències en l'atenció sanitària o el fet que hi hagi una "presència sistemàtica" a dins del centre d'agents de la policia antiavalots.  García ha desitjat que la denúncia dels interns en vaga de fam serveixi per "tornar a mirar" cap al CIE, atès que després de les expectatives que havia generat l'anunci de l'Ajuntament de Barcelona de la voluntat de tancar-lo, ara no suscita la mateixa atenció, a parer del col·lectiu.

Summary: Els interns del CIE en vaga de fam alerten que no desistiran fins que estiguin fora del centre


El secretari d'Universitats i Recerca, Francesc Xavier Grau, ha explicat aquest dijous davant la comissió d'Empresa i Coneixement que s'està treballant amb el Departament d'Educació un programa estructural per millorar l'aprenentatge d'una tercera llengua estrangera. Grau considera que no es pot ''carregar'' la solució per un 40% de la població a la franja d'estudiants d'entre 18 i 23 que estan a la Universitat. Per això, aposta per un projecte ''compartit'' amb actuacions a Primària i a Secundària. Per Grau el problema que la tercera llengua sigui utilitzada majoritàriament a la societat no es resol ''posant una línia administrativa'' sinó que creu que cal abordar-ho ''progressivament'' i per tant, amb diferents nivells d'exigència a Primària, ESO i Batxillerat.  Per Grau, creu que l'objectiu formatiu de la universitat s'ha de plantejar a partir del ''punt d'entrada'' i no simplement fixar ''el punt de sortida''. Per això, creu que cal treballar perquè el punt d'entrada sigui el més similar possible al B2, i que a la universitat es pugui aconseguir ''la fita'' que tothom arribi al B2.  El secretari ha reconegut que hi ha una ''preocupació'' per la ''inequitat'' que suposa la relació entre el nivell social i l'aprenentatge d'idiomes, i per això, creu que s'han de fixar objectius assumibles per a tota la societat, i no només una part, per la qual cosa defensa la implicació de totes les etapes formatives.  Grau ha presentat aquest dijous les línies mestres de la seva acció de Govern al capdavant de les universitats i la recerca i ha defensat la necessitat del Pacte Nacional per a la Societat del Coneixement per tirar endavant mesures que situïn Catalunya al mateix nivell que els països més avançats d'Europa. Així, ha defensat fer créixer la inversió privada en la recerca i la innovació i la inversió pública per recuperar el finançament de les universitats abans de les retallades i millorar l'equitat d'accés als estudis superiors amb beques salari i reducció de taxes progressiva en determinats trams, unes mesures que només es podran dur a terme si s'aproven els pressupostos. Grau ha recordat que el projecte de pressupostos preveu que el 2019 es destinin 42MEUR a eixugar el dèficit estructural de les universitats , 15 MEUR a millora rel sistema de preus i beques equitats, i 15MEUR més a impulsar la recerca a universitats i centres. L'oposició li ha retret no completar la reducció de taxes aquest 2019 mateix, complint la moció parlamentària que instava al Govern a reduir-les en un 30%, i li ha rebatut que l'augment de taxes del 2012 ha deixat fora del sistema universitari 10.000 estudiants. Grau, en canvi, ha assegurat que el percentatge de població d'entre 18 i 24 anys que és a la universitat ha passat del 38% el 2006, al 49% el 2017.

Summary: Universitats i Educació treballen en un programa estructural per garantir el B2 d'anglès en els graduats


L'Agència Catalana de l'Aigua ha incrementat el cabal de sortida des de la presa del Catllar des d'aquest dimarts i fins al dijous per recuperar el riu Gaià des del punt de vista ambiental. S'alliberaran fins a 3 m3/s d'aigua durant tres dies per netejar la llera de llims i fangs provinents del temporal Gloria, reperfilar-la, arrossegar la vegetació i afavorir els diferents hàbitats del riu. La darrera llevantada ha provocat que l'embassament del Catllar hagi incrementat considerablement el volum d'aigua embassada, el que permet fer una crescuda controlada d'aigües avall. L'actuació està consensuada amb Repsol, propietària de la presa. El cabal del Gaià és habitualment nul o fins a 0,124 m3/s.

Summary: Incrementen el cabal de sortida des de la presa del Catllar per recuperar el riu Gaià des del punt de vista ambiental


Viladecans (Baix Llobregat) acull aquest dijous el Fòrum d'Ocupació per al nou centre outlet del municipi, el Viladecans The Style Outlets, que obrirà portes el pròxim 27 d'octubre. Més de 400 candidats seleccionats entre els 1.200 currículums rebuts han estat convidats a participar-hi per entrevistar-se amb una quarantena de les marques que estaran presents al nou centre comercial. Dels total de participants, gairebé la meitat provenen d'un programa de formació impulsat per l'Ajuntament de Viladecans i Neinver, l'empresa gestora de l'outlet, per formar persones a l'atur del municipi per poder treballar a l'outlet. El perfil més demandat per les empreses és el d'un professional amb experiència en vendes i atenció al client i amb coneixement d'idiomes, principalment l'anglès. El director general de Neinver a Espanya, Eduardo Ceballos, ha recordat que en una primera fase l'outlet generarà uns 500 llocs de feina directes que arribaran als 1.300 a l'ampliació prevista.

Summary: Més de 400 candidats es presenten al procés de selecció per cobrir uns 200 llocs de treball a l'outlet de Viladecans


El Servei d'Emergències Mèdiques (SEM) i els hospitals catalans treballaran a partir d'ara amb un nou protocol per atendre les víctimes d'accidents, de manera que es sistematitza una manera d'actual entre tots els centres hospitalaris amb l'objectiu de minimitzar les possibles lesions que pateixen aquests pacients en els trasllats als centres hospitalaris i evitar-ne les conseqüències. El protocol s'incorpora al codi PPT, de Pacient Politraumàtic, que el 2015 va ser activat en 8.744 ocasions, un 5% dels quals van ser casos crítics i un 10% molt greus. La major part de traumatismes, el 60%, són accidents de trànsit mentre que un 25% són traumatismes produïts per caigudes.  Quan es produeix un accident, sigui de trànsit, laboral o domèstic, el pacient que ha patit algun traumatisme s'ha de traslladar a un centre hospitalari amb les màximes garanties. Se n'encarrega el Servei d'Emergències Mèdiques  (SEM) que utilitzava, fins ara, les eines i els materials que més idonis semblaven en cada situació. En la transferència, així s'anomena el cavi de llitera de l'ambulància a l'hospital, sorgien en ocasions algunes discrepàncies perquè cada centre tenia el seu sistema i és un moment ''crític'' perquè una maniobra mal feta pot tenir conseqüències molt greus per al pacient.  Per aquest motiu, el SEM juntament amb l'Hospital Vall d'Hebron, l'Hospital Clínic, l'Hospital de Sant Pau, l'Hospital del Mar, l'Hospital Parc Taulí i l'Hospital de Bellvitge han elaborat un nou protocol que pretén sistematitzar aquestes maniobres i facilitar la feina dels professionals implicats. Així ho ha explicat la coordinadora del protocol, Marta Olivé, que reconeix que fins ara ''no es feia malament'' però que l'acord, de consens, és ''més metòdic'' de manera que s'estableix quina és la manera ''més simple i més segura''. D'aquesta manera es pretén minimitzar les possibles lesions d'aquests pacients.  Toni Prieto, metge assistent del SEM, ha explicat que per exemple, en l'atenció a un accidentat amb una possible petita fractura a la columna, es desconeix si la medul·la està o no intacta, ja que fins que no es fan proves complementàries no es pot comprovar. Per aquest motiu, decidir la maniobra correcta o fer els mínims moviments, pot condicionar que es desplaci algun fragment ossi i provoqui precisament aquesta lesió de medul·la. Per això destaca la importància de decidir prèviament quines maniobres es poden fer i quan, ja que reconeix que ''cal ser curosos'' i establir un protocol ''reglat i correcte'' perquè fets com aquests no puguin passar. El protocol també estableix qui dóna les ordes i de quina manera perquè tots els moviments es facin en bloc.  Una de les infermeres que ha participat en el simulacre per presentar aquest nou protocol, Zulma Yzaina, ha explicat que la coordinació de l'equip és molt important i que una ''actuació més consensuada'' farà guanyar temps d'ocupació a les unitats i per tant, els recursos podran arribar a la resta de la gent més ràpidament.  Segons les dades del SEM, el 2015 es va activar el codi PPT, de Pacient Politraumàtic, en 8.744 ocasions. La franja d'edat més afectada  és la d'entre 16 i 60 anys, i de tots els casos adults enregistrats, un 5% van ser crítics i un 10% molt greus, cosa que representa uns 448 i 878 casos respectivament. Majoritàriament, els traumatismes no intencionats provenen d'accidents de trànsit, en un 60%, degut a col·lisions o atropellaments, i un 24% provenen de caigudes.  El SEM ha presentat aquest dimecres els canvis de protocol en una jornada a l'Hospital Vall d'Hebron que ha reunit uns 750 professionals.

Summary: El SEM i els  hospitals catalans unifiquen les maniobres als malalts accidentats per minimitzar-ne les lesions